Document ID: 32004L0070

Id-Direttiva tal-Kummissjoni 2004/70/KE
tat-28 ta' April 2004
li temenda d-Direttiva tal-Kunsill 2000/29/KE dwar il-miżuri protettivi kontra d-dħul fil-Komunità ta' organiżmi ta' ħsara għall-pjanti u l-prodotti mill-pjanti u kontra l-firxa tagħhom ġewwa l-Komunità
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE dwar il-miżuri protettivi kontra d-dħul fil-Komunità ta' organiżmi ta' ħsara għall-pjanti u l-prodotti mill-pjanti u kontra l-firxa tagħhom ġewwa l-Komunità [1], u b'mod partikolari l-Artikolu 14 tagħha,
Billi:
(1) L-Artikolu 20 ta' l-Att ta' l-Adeżjoni ta' l-2003 jirreferi għall-Anness ma' dan l-Att li fih addattamenti għall-acquis meħtieġa bl-adeżjoni. Madankollu, fil-prinċipju l-Anness II iqis biss l-addattamenti għall-atti adottati qabel id-data tal-waqfien tan-negozjati għall-adeżjoni, jiġifieri l-1 ta' Novembru 2002.
(2) Madankollu, huwa meħtieġ li jsiru addattamenti addizzjonali ma' l-acquis, b'mod partikolari rigward l-atti adottati wara din id-data kif ukoll għall-atti li ma setgħux jiġu inklużi fl-Anness II jew li, minħabba ċ-ċirkostanzi mibdula, jeħtieġu addattamenti ġodda.
(3) Id-Direttiva 2000/29/KE kienet emendata f'numru ta' okkażjonijiet wara l-1 ta' Novembru 2002 rigward ċerti disposizzjonijiet li kienu addattati bl-Att ta' l-Adeżjoni ta' l-2003.
(4) Bl-Att ta' l-Adeżjoni ta' l-2003, il-Lituwanja kienet konċessa l-istatus ta' żona protetta rigward il-virus nekrotiku BEET tal-vina safra għal perjodu limitat taż-żmien li jiskadi fil-31 ta' Marzu 2006. Huwa approprjat li jiġi emendat it-test ta' l-Anness VI għalbiex jirrifletti l-bidliet magħmula bl-Att ta' l-Adeżjoni.
(5) Bl-Att ta' l-Adeżjoni ta' l-2003, il-Lituwanja, is-Slovenja u s-Slovakkja kienu konċessi l-istatus ta' żona protetta rigward il-Globodera pallida (Stone) Behrens għal perjodu limitat taż-żmien li jiskadi fil-31 ta' Marzu 2006. Huwa approprjat li jiġi emendat it-test ta' l-Anness VI għalbiex jirrifletti l-bidliet magħmula bl-Att ta' l-Adeżjoni.
(6) Bl-Att ta' l-Adeżjoni ta' l-2003, Malta kienet konċessa l-istatus ta' żona protetta rigward il-virus Citrus tristeza (tar-razez Ewropej) safra għal perjodu limitat taż-żmien li jiskadi fil-31 ta' Marzu 2006. Huwa approprjat li jiġi emendat it-test ta' l-Anness VI għalbiex jirrifletti l-bidliet magħmula bl-Att ta' l-Adeżjoni.
(7) Fl-interess taċ-ċarezza huwa approprjat li wħud mill-emendi magħmula mill-1 ta' Novembru 2002 jiġu magħquda f'test wieħed. Għandu jingħata perjodu approprjat taż-żmien lill-Istati Membri sabiex jimplimentaw dawk id-disposizzjonijiet ta' din id-Direttiva li ma jirriflettux il-leġislazzjoni eżistenti.
(8) Id-Direttiva 2000/29/KEE għandha għalhekk tiġi emendata kif jixraq,
(9) Il-miżuri pprovduti f'din id-Direttiva huma skond l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DIRETTIVA:
Artikolu 1
Id-Direttiva 2000/29/KE hija emendata kif ġej:
1. L-Annessi I, II, III u IV jiġu emendati skond l-Anness I ma' din id-Direttiva.
2. Il-Parti B ta' l-Anness IV jiġi emendat skond l-Aness II ma' din id-Direttiva.
Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa għalbiex jikkonformaw ma' din id-Direttiva l-iktar tard sa l-1 ta' Ġunju 2004. Għandhom jikkomunikaw minnufih lill-Kummissjoni t-test ta' dawn id-disposizzjonijiet u tabella tal-korrelazzjoni bejn dawn id-disposizzjonijet u din id-Direttiva.
Meta l-Istati Membri jadottaw dawn id-disposizzjonijet, dawn għandu jkun fihom referenza għal din id-Direttiva jew għandhom ikunu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.
Artikolu 3
Din id-Direttiva għandha tidħol fis-seħħ bla ħsara għal u fid-data tad-dħul fis-seħħ tat-Trattat ta' l-Adeżjoni tar-Repubblika Ċeka, l-Estonja, Ċipru, il-Latvija, il-Lituwanja, l-Ungerija, Malta, il-Polonja, is-Slovenja u s-Slovakkja.
Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-28 ta' April 2004.

Labels: 20
16
6